**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**ΓΙΑ ΧΟΡΗΓΗΣΗ ΥΠΟΤΡΟΦΙΑΣ**

**ΣΤΟ ΠΛΑΙΣΙΟ ΥΛΟΠΟΙΗΣΗΣ ΤΟY «ΕΚΠΑΙΔΕΥΤΙΚΟΥ ΠΡΟΓΡΑΜΜΑΤΟΣ» ΠΟΥ ΕΝΤΑΣΣΕΤΑΙ ΣΤΟ ΠΡΟΓΡΑΜΜΑ ΔΩΡΕΑΣ ΤΟΥ ΙΔΡΥΜΑΤΟΣ ΣΤΑΥΡΟΣ ΝΙΑΡΧΟΣ ΠΡΟΣ ΤΟ ΓΝΑ «Ο ΕΥΑΓΓΕΛΙΣΜΟΣ»**

Tο **κοινωφελές ίδρυμα ΝΠΙΔ «ΘΩΡΑΞ -Κέντρο Ερευνών Εντατικής-Επείγουσας Ιατρικής Θώρακος»,** ως Διαχειριστής Έργου της υλοποίησης του «Εκπαιδευτικού Προγράμματος», που εντάσσεται στο Πρόγραμμα Δωρεάς του Ιδρύματος Σταύρος Νιάρχος προς το ΓΝΑ «Ο ΕΥΑΓΓΕΛΙΣΜΟΣ», έχοντας υπόψη το Ν 4655/20 (ΦΕΚ Α’ 16), ΠΑΡΑΡΤΗΜΑ 7-Έργο ΙΙΙΒ, **προκηρύσσει** τη χορήγηση μιας (1) υποτροφίας για διδακτορική διατριβή με γνωστικό αντικείμενο «Μελέτη μοριακών μηχανισμών βλάβης και ενδοθηλιακών βιοδεικτών στην Εντατική Θεραπεία», ύψους €12.000.

Η υποτροφία θα χορηγηθεί σε 2 δόσεις των €6.000 έκαστη: η 1η εντός 2 μηνών από την επιλογή του υποτρόφου και η 2η 6 μήνες μετά, αφού ο υπότροφος καταθέσει έκθεση προόδου προς το Ίδρυμα ΘΩΡΑΞ, η οποία θα αξιολογηθεί από την επιστημονική επιτροπή του προγράμματος.

Σε περίπτωση που δεν καλυφθεί η υποτροφία από την συγκεκριμένη προκήρυξη, η προκήρυξη θα επαναλαμβάνεται τους μήνες Ιαν-Φεβ 2022.

**ΠΡΟΣΟΧΗ:** Ο υπότροφος οφείλει να ολοκληρώσει επιτυχώς τη διδακτορική του διατριβή εντός του χρονικού διαστήματος που ορίζεται κατά την έγκριση του θέματος από την Ιατρική Σχολή. Σε κάθε άλλη περίπτωση, ο Υπότροφος θα πρέπει να επιστρέψει στο ακέραιο τα χρήματα στο Ίδρυμα ΘΩΡΑΞ.

|  |
| --- |
| **ΠΡΟΥΠΟΘΕΣΕΙΣ ΕΠΙΛΕΞΙΜΟΤΗΤΑΣ ΥΠΟΨΗΦΙΩΝ** |

Οι ελάχιστες προϋποθέσεις για τη χορήγηση της υποτροφίας είναι οι ακόλουθες:

1. Οι υποψήφιοι πρέπει να έχουν τουλάχιστον καταθέσει αίτηση (αν όχι να έχουν λάβει έγκριση) για την εκπόνηση Διδακτορικής Διατριβής
2. Οι υποψήφιοι δεν θα λαμβάνουν καμιά άλλη υποτροφία (π.χ. Ι.Κ.Υ.).

Οι ανωτέρω προϋποθέσεις πρέπει να τηρούνται υποχρεωτικά από όλους τους υποψηφίους. Δεν εξετάζονται οι αιτήσεις των υποψηφίων που δεν τηρούν τις παραπάνω ελάχιστες προϋποθέσεις.

|  |
| --- |
| **ΥΠΟΒΟΛΗ ΥΠΟΨΗΦΙΟΤΗΤΑΣ** |

Οι υποψήφιοι υποβάλουν ηλεκτρονικά την αίτηση υποψηφιότητας τους με μήνυμα ηλεκτρονικού ταχυδρομείου στη διεύθυνση pechatz@med.uoa.gr, με επισυναπτόμενο συμπιεσμένο αρχείο (τύπου zip) που θα περιλαμβάνει:

* την Αίτηση,
* το Έντυπο Υποβολής Πρότασης
* την Υπεύθυνη δήλωση, και
* τα λοιπά δικαιολογητικά που αναφέρονται αναλυτικά παρακάτω.

Τα ηλεκτρονικά μηνύματα των αιτήσεων θα αναφέρουν στο τον εξής Τίτλο: «Αίτηση για την πρόσκληση εκδήλωσης ενδιαφέροντος για χορήγηση υποτροφίας για διδακτορική διατριβή».

 **Επισημαίνεται ότι το μέγεθος του συνημμένου αρχείου zip δεν επιτρέπεται να ξεπερνά τα 25ΜΒ.**

Η αποστολή του μηνύματος ηλεκτρονικού ταχυδρομείου θα πρέπει να γίνει το αργότερο μέχρι και **01/11/2021, ημέρα Δευτέρα και ώρα** **14:30**.

Εμπρόθεσμες θεωρούνται οι αιτήσεις, οι οποίες έχουν παραληφθεί ηλεκτρονικά έως την ως άνω ορισθείσα καταληκτική ημερομηνία και ώρα. Το Ίδρυμα ουδεμία ευθύνη φέρει για περιπτώσεις αιτήσεων που παρελήφθησαν σε χρόνο μεταγενέστερο της παραπάνω προθεσμίας για λόγους δυσλειτουργίας του δικτύου δεδομένων ή λάθους των υποψηφίων.

Για περισσότερες πληροφορίες οι ενδιαφερόμενοι/ες μπορούν να επικοινωνούν email στο pechatz@med.uoa.gr, αναγράφοντας πάντα στο θέμα τον τίτλο που αναφέρεται παραπάνω.

|  |
| --- |
| **ΔΙΚΑΙΟΛΟΓΗΤΙΚΑ ΕΓΓΡΑΦΑ** |

**Ο φάκελος δικαιολογητικών κάθε υποψηφίου, πρέπει να περιλαμβάνει:**

* Αίτηση υποτροφίας βάσει προτύπου
* Έντυπο Υποβολής Πρότασης Χορήγησης Υποτροφιών, που περιλαμβάνει:
	+ **Έκθεση του ερευνητικού αντικειμένου**, η οποία θα έχει έκταση έως 2.000 λέξεις. Η έκθεση θα είναι δομημένη ως εξής: (α) Περίληψη, (β) Στόχοι, (γ) Θεωρητικό υπόβαθρο και επιστημονικά ερωτήματα, (δ) Μεθοδολογικές προσεγγίσεις, (ε) Χρονοδιάγραμμα υλοποίησης (υπό μορφή πίνακα ή διαγράμματος)
	+ **Συνοπτικό βιογραφικό σημείωμα** στο οποίο θα αναφέρονται κατ’ ελάχιστον οι προπτυχιακοί και μεταπτυχιακοί τίτλοι σπουδών του υποψηφίου, η πιστοποιημένη γνώση ξένων γλωσσών, οι δημοσιεύσεις σε έγκριτα επιστημονικά περιοδικά, οι ανακοινώσεις σε επιστημονικά συνέδρια, τυχόν εργασιακή εμπειρία και οποιαδήποτε άλλη δραστηριότητα προσιδιάζει στην υλοποίηση της διδακτορικής διατριβής και συμβάλει στην απόκτηση επιστημονικής επάρκειας στον επιστημονικό τομέα, κλάδο και εξειδίκευση όπου εντάσσεται η αίτηση.
* Υπεύθυνη δήλωση του Υποψηφίου ότι:
	+ - έλαβε γνώση και αποδέχεται πλήρως και ανεπιφύλακτα τους όρους της σχετικής Πρόσκλησης Εκδήλωσης Ενδιαφέροντος,
		- όλα τα αναφερόμενα στην αίτησή του στοιχεία είναι αληθή και ότι ο υποψήφιος πληροί τις προϋποθέσεις επιλεξιμότητας,
		- δεν λαμβάνει άλλη υποτροφία
* Τα δικαιολογητικά που αποδεικνύουν όσα αναγράφονται στο βιογραφικό (απλά ευκρινή φωτοαντίγραφα επαρκούν, ενώ δικαιολογητικά που δεν είναι στην ελληνική γλώσσα υποβάλλονται νομίμως μεταφρασμένα στην ελληνική)
* Λοιπά δικαιολογητικά, όπως αναγράφονται στο έντυπο υποβολής πρότασης χορήγησης υποτροφιών

Απορρίπτονται ως μη επιλέξιμες και δεν θα ληφθούν υπ’ όψιν στη διαδικασία αξιολόγησης και επιλογής:

* Οι αιτήσεις υποψηφίων οι οποίες δεν θα υποβληθούν σύμφωνα με την προβλεπόμενη διαδικασία ή είναι εκπρόθεσμες.
* Οι αιτήσεις υποψηφίων οι οποίοι δεν πληρούν τις ελάχιστες προϋποθέσεις επιλεξιμότητας.
* Οι αιτήσεις υποψηφίων οι οποίες δεν είναι ορθά και πλήρως συμπληρωμένες ή δεν συνοδεύονται από όλα τα απαιτούμενα δικαιολογητικά.

|  |
| --- |
| **ΚΡΙΤΗΡΙΑ ΑΞΙΟΛΟΓΗΣΗΣ** |

Τα κριτήρια αξιολόγησης των υποψηφίων που συνεκτιμώνται κατ’ ελάχιστον είναι τα ακόλουθα:

**1. Έκθεση Ερευνητικού Αντικειμένου (Έως 60 μόρια):** Αξιολογείται η Έκθεση Ερευνητικού, ως προς τα ακόλουθα στοιχεία:

* Την πληρότητα και σαφήνεια της έκθεσης (0 έως 25 μόρια).
* Αξιολόγηση της περιγραφής του ερευνητικού αντικειμένου, της σαφήνειας, της μεθοδολογίας και του χρονοδιαγράμματος υλοποίησης.
* Την πρωτοτυπία / καινοτομικότητα του ερευνητικού αντικειμένου (0 έως 35 μόρια).
* Αξιολόγηση της πρωτοτυπίας του θεωρητικού πλαισίου και των ερευνητικών ερωτημάτων και υποθέσεων εργασίας, καθώς επίσης και της καινοτομίας στη σύλληψη και τη στόχευση του ερευνητικού αντικειμένου.

**2. Βαθμός Πτυχίου (5 έως 10 μόρια).**

**3. Προηγούμενη ακαδημαϊκή επίδοση και άλλη εμπειρία (Έως 20 μόρια).**

Αξιολογείται το βιογραφικό σημείωμα του υποψηφίου με ακρίβεια ενός (1) δεκαδικού ψηφίου, με συνεκτίμηση των προπτυχιακών και μεταπτυχιακών τίτλων σπουδών, την πιστοποιημένη γνώση ξένων γλωσσών, τις δημοσιεύσεις σε έγκριτα επιστημονικά περιοδικά, τις ανακοινώσεις σε επιστημονικά συνέδρια, την ακαδημαϊκή ή ερευνητική εμπειρία και οποιαδήποτε άλλη δραστηριότητα σχετίζεται με τη διδακτορική διατριβή.

**4. Προσωπική συνέντευξη στην επιτροπή αξιολόγησης (Έως 10 μόρια).**

|  |
| --- |
| **ΔΙΑΔΙΚΑΣΙΑ ΑΞΙΟΛΟΓΗΣΗΣ** |

**Η αξιολόγηση των υποψηφίων θα πραγματοποιηθεί σε 4 στάδια:**

**Α) Έλεγχος Αιτήσεων:** Οι αιτήσεις που περιλαμβάνουν όλα τα απαραίτητα δικαιολογητικά και πληρούν τους όρους και προϋποθέσεις συμμετοχής, κατόπιν ελέγχου από το διοικητικό προσωπικό του Ιδρύματος Θώραξ, προχωρούν σε πλήρη αξιολόγηση.

**Β) Αξιολόγηση των αιτήσεων από την επιτροπή αξιολόγησης**: Το Ίδρυμα Θώραξ σε συνεργασία με το ΓΝΑ «Ο ΕΥΑΓΓΕΛΙΣΜΟΣ» θα συστήσουν επιστημονική επιτροπή αξιολόγησης, η οποία θα αξιολογήσει τους υποψηφίους λαμβάνοντας υπόψη τα δικαιολογητικά που έχουν κατατεθεί.

**Γ) Συνεντεύξεις με υποψηφίους**: Κατά τη διαδικασία αξιολόγησης η επιστημονική επιτροπή δύναται να καλέσει τον υποψήφιο για προσωπική συνέντευξη, εφόσον αυτό κριθεί απαραίτητο.

**Δ) Τελική επιλογή**: Η επιστημονική επιτροπή αφού έχει εξετάσει όλες τις παραμέτρους επί του συνόλου των αιτήσεων λαμβάνει την τελική απόφαση για τη χορήγηση των υποτροφιών βάσει της συνολικής βαθμολογίας του κάθε υποψηφίου. Οι αποφάσεις της επιστημονικής επιτροπής δεν υπόκεινται σε ενστάσεις ή οποιαδήποτε αντίρρηση.

|  |
| --- |
| **ΑΝΑΚΟΙΝΩΣΗ ΑΠΟΤΕΛΕΣΜΑΤΩΝ** |

Τα αποτελέσματα θα ανακοινωθούν στην ιστοσελίδα του Ιδρύματος ΘΩΡΑΞ εντός 3 εβδομάδων από τη λήξη της προθεσμίας υποβολής αιτήσεων.